b"\n_START_ARTICLE_\nPamporovo\n_START_SECTION_\nLocalizare\n_START_PARAGRAPH_\nSta\xc8\x9biunea se afl\xc4\x83 \xc3\xaen sudul Mun\xc8\x9bilor Rodopi, la o altitudine de 1620 de metri deasupra nivelului m\xc4\x83rii. Cel mai \xc3\xaenalt v\xc3\xa2rf din zon\xc4\x83, Snejanka (\xc3\xaen bulgar\xc4\x83 \xd0\xa1\xd0\xbd\xd0\xb5\xd0\xb6\xd0\xb0\xd0\xbd\xd0\xba\xd0\xb0), situat\xc2\xa0la altitudinea de 1928 m, este la doar c\xc3\xa2teva sute de metri deasupra sta\xc8\x9biunii. Pamporovo este situat\xc4\x83 la\xc2\xa0aproximativ 260 km\xc2\xa0sud de Sofia, la 85 km sud de Plovdiv, la 15 km nord de Smolean\xc2\xa0\xc8\x99i la 10 km sud de Cepelare.\n_START_SECTION_\nIstoric\n_START_PARAGRAPH_\nTerenul pe care se afl\xc4\x83 ast\xc4\x83zi sta\xc8\x9biunea Pamporovo apar\xc8\x9binea \xc3\xaen anii '30 ai secolului al XX-lea unui proprietar de turme de vite pe nume Raicio. El folosea acele p\xc4\x83m\xc3\xa2nturi \xc3\xaentinse ca p\xc4\x83\xc8\x99uni pentru cirezi mari de vite \xc8\x99i pentru turme de oi. Raicio sosea acolo o dat\xc4\x83 pe an, la sf\xc3\xa2r\xc8\x99itul verii \xc8\x99i \xc3\xaenceputul toamnei, pentru a asista la str\xc3\xa2ngerea animalelor \xc8\x99i la cositul f\xc3\xa2nului. F\xc3\xa2nul era \xc3\xaenc\xc4\x83rcat pe spinarea m\xc4\x83garilor \xc8\x99i cobor\xc3\xa2t la cea mai apropiat\xc4\x83 gar\xc4\x83 unde umplea un tren \xc3\xaentreg. Localnicii \xc3\xaei spuneau trenului \xe2\x80\x9epampor\xe2\x80\x9d, iar Raicio a fost poreclit Raicio-pamporu, ceea ce a f\xc4\x83cut ca locul s\xc4\x83 fie cunoscut ca Pamporovo, adic\xc4\x83 locul celui cu trenul._NEWLINE_Terenul str\xc4\x83juit de culmi \xc3\xaenalte, cu o clim\xc4\x83 bl\xc3\xa2nd\xc4\x83, a fost abandonat dup\xc4\x83 cel de-al Doilea R\xc4\x83zboi Mondial, fiind redescoperit prin 1958-1960 de un grup de tineri geologi veni\xc8\x9bi aici \xc3\xaen prospec\xc8\x9biuni. Ei au fost entuziasma\xc8\x9bi de frumuse\xc8\x9bea peisajului \xc8\x99i au recomandat punerea sa \xc3\xaen valoare ca sta\xc8\x9biune de odihn\xc4\x83 a muncitorilor. Primele vile au \xc3\xaenceput s\xc4\x83 fie construite \xc3\xaen 1961, iar sta\xc8\x9biunea a primit denumirea Vasil Kolarov, dup\xc4\x83 un lider comunist bulgar. Turi\xc8\x99tii afla\xc8\x9bi \xc3\xaen vilegiatur\xc4\x83 au constata c\xc4\x83 z\xc4\x83pada \xc8\x9binea cinci luni pe an, astfel c\xc4\x83 sta\xc8\x9biunea a fost amenajat\xc4\x83 pentru sporturile de iarn\xc4\x83 \xc8\x99i redenumit\xc4\x83 Pamporovo. Ea a fost \xc3\xaenscris\xc4\x83 \xc3\xaen lista Federa\xc8\x9biei Interna\xc8\x9bionale de Schi, iar \xc3\xaen 1972 a fost organizat\xc4\x83 aici prima Balcaniad\xc4\x83 de schi. Au fost construite hoteluri cu piscin\xc4\x83, p\xc3\xa2rtii de schi, teleschi \xc8\x99i heliport turistic.\n_START_SECTION_\nSchi\n_START_PARAGRAPH_\nSta\xc8\x9biunea dispune de 55 de km de p\xc3\xa2rtii de schi alpin \xc8\x99i 38 km de piste de schi fond deservite de 18 lifturi cu o capacitate total\xc4\x83 de 13.000 de persoane pe or\xc4\x83. \xc8\x98apte ma\xc8\x99ini de nivelare a z\xc4\x83pezii \xc8\x99i tunuri de z\xc4\x83pad\xc4\x83 contribuie la crearea unor cobor\xc3\xa2ri confortabile \xc8\x99i pl\xc4\x83cute. Mai mult de 100 de instructori de schi cu \xc3\xaenalt\xc4\x83 calificare, vorbitori fluen\xc8\x9bi de diferite limbi str\xc4\x83ine, sunt disponibili pentru a-i ajuta at\xc3\xa2t pe \xc3\xaencep\xc4\x83tori, c\xc3\xa2t \xc8\x99i\xc2\xa0 pe schiorii intermediari \xc8\x99i pe practican\xc8\x9bii de\xc2\xa0snowboard. Au fost amenajate\xc2\xa0p\xc3\xa2rtii noi \xc8\x99i exist\xc4\x83 acum un alt telescaun \xc3\xaen func\xc8\x9biune care deserve\xc8\x99te noile p\xc3\xa2rtii de schi Stoykite \xc8\x99i un T-bar \xc3\xaenlocuit cu un telescaun fix de patru persoane.\n_START_SECTION_\nClim\xc4\x83\n_START_PARAGRAPH_\nIernile din Pamporovo tind s\xc4\x83 fie u\xc8\x99oare, dar exist\xc4\x83 aproximativ 150 de zile de ninsoare \xc3\xaen fiecare an. Aceast\xc4\x83 combina\xc8\x9bie permite un sezon de schi lung \xc3\xaen sta\xc8\x9biune. Pamporovo este renumit\xc4\x83 pentru num\xc4\x83rul mare de zile \xc3\xaensorite \xc3\xaen timpul iernii, ajung\xc3\xa2nd de multe ori la 120 de zile din decembrie p\xc3\xa2n\xc4\x83 \xc3\xaen luna mai. Temperatura medie a lunii ianuarie este de -3 grade Celsius.\n_START_SECTION_\nDezvoltare\n_START_PARAGRAPH_\nO mare parte din amenaj\xc4\x83rile mai vechi ale sta\xc8\x9biunii Pamporovo se afl\xc4\x83 la nord-est de Snejanka. \xc3\x8en prezent, exist\xc4\x83 \xc3\xaen sud un proiect de dezvoltare reziden\xc8\x9bial\xc4\x83 numit Pine Lodge, l\xc3\xa2ng\xc4\x83 teleschiul care duce c\xc4\x83tre lacurile Smolean. Exist\xc4\x83 proiecte \xc3\xaen lucru pentru construirea a dou\xc4\x83 terenuri de golf \xc8\x99i extinderea \xc3\xaentregii zone de schi c\xc4\x83tre muntele Perelik. Pine Lodge este orientat spre sud c\xc4\x83tre \xc8\x9bara lui Spartacus, \xc3\xaen interiorul Greciei vecine, iar o nou\xc4\x83 autostrad\xc4\x83 finan\xc8\x9bat\xc4\x83 de UE va face sta\xc8\x9biunea accesibil\xc4\x83 cu ma\xc8\x99ina de pe coasta greac\xc4\x83._NEWLINE_\xc3\x8en ianuarie 2010 a fost deschis un punct de trecere a frontierei suplimentar \xc3\xaentre Bulgaria \xc8\x99i Grecia, care este la doar o jum\xc4\x83tate de or\xc4\x83 cu ma\xc8\x99ina de Pamporovo. Acesta a atras turi\xc8\x99tilor \xc8\x99i mass-mediei o aten\xc8\x9bie considerabil\xc4\x83 asupra sta\xc8\x9biunii ca fiind singura din Europa care permite trecerea de la practicarea sporturilor de iarn\xc4\x83 la cele de var\xc4\x83 \xc3\xaentr-un timp at\xc3\xa2t de scurt."